### Beslutning

Godkendt.

### Sagsfremstilling

## Resume og sagens baggrund

Kommunalbestyrelsen godkendte på møde den 24. januar 2023 forslag til kommuneplantillæg nr. 5 til [adresse] 2021-2032 samt lokalplanforslag nr. 582 for et teknisk anlæg ved [adresse]. Teknik- og Miljøudvalget besluttede, på mødet den 11. august 2022, at igangsætte planarbejdet.

Forslagene har været fremlagt i fire ugers offentlig høring. Der er modtaget tre høringssvar, som ikke giver anledning til væsentlige ændringer i planforslagene. Sagen lægger op til Teknik- og Miljøudvalgets endelige vedtagelse af kommuneplantillæg og lokalplan.

## Indstillinger

Chefen for Plan, Byg og Miljø indstiller, at:

1. Forslag til Tillæg nr. 5 til [adresse] 2021-2032 for et teknisk anlæg ved [adresse] vedtages endeligt.
2. Forslag til Lokalplan nr. 582 for et teknisk anlæg ved [adresse] vedtages endeligt.
3. Administrationen bemyndiges til at foretage evt. redaktionelle rettelser til planerne  inden offentlig bekendtgørelse.

## Behandling

Teknik- og Miljøudvalget.

## Sagsfremstilling

Administrationen fremlægger Tillæg nr. 5 til [adresse] 2021-2032 (Bilag 1) og Lokalplan nr. 582 for et teknisk anlæg ved [adresse] (Bilag 2) til endelig vedtagelse.

*Kommuneplantillægget*Kommuneplantillæg nr. 5 udvider den eksisterende planramme H3.T03 for vindmøllerne ved [adresse] (Carina Karlsen) til også at omfatte et teknisk anlæg i form af et andet teknisk anlæg, her et  PtX-anlæg.

Kommuneplantillægget ændrer ikke på retningslinjer i [adresse] 2021-2032.

Rammebestemmelserne for H3.T03 suppleres med bestemmelser, som er møntet på PtX-anlægget. Bestemmelserne fastsætter bl.a. bebyggelsesforhold og miljøklasse for anlægget samt bestemmelser om beplantning.

I kommuneplantillæggets redegørelse er beskrevet forhold, som er væsentlige at behandle i den nærmere planlægning, fx Grønt Danmarkskort og planlagte trafikanlæg.

*Lokalplanforslaget*Lokalplanen giver afsæt for at etablere et PtX-anlæg (brintanlæg) med tilhørende funktioner. Lokalplanen sikrer desuden, at der bevares og anlægges ny beplantning, som medvirker til at anlægget indpasses i landskabet og fungerer som økologisk forbindelse for dyr og natur.

Anlægget har til formål - i tråd med den nationale strategi for den grønne omstilling - at fremstille hydrogen (brint), ved at udnytte energi genereret af vedvarende energikilder som eksempelvis strøm fra vindmøllerne ved [adresse] i umiddelbar nærhed til anlægget.

Lokalplanområdet udlægges til teknisk anlæg. Lokalplanen fastsætter rammerne for anlæggets placering, udformning og adgangsforhold samt beplantning.

Under lokalplanens redegørelse er beskrevet forhold, som er væsentlige at behandle i planlægningen, fx Grønt Danmarkskort, drikkevandsinteresser og planlagte trafikanlæg.

*Miljøvurdering*Kommunalbestyrelsen har truffet afgørelse om, at planerne ikke skal miljøvurderes, og afgørelsen har været offentliggjort parallelt med den offentlige høring af planforslagene.

*Offentlig høring og justeringer af kommuneplantillægget*Planforslagene har været i offentlig høring i perioden den 2. februar 2023 til og med den 2. marts 2023. Der er modtaget tre høringssvar fra hhv. Miljøstyrelsens Vandforsyning, Midt- og Vestsjællands politi og Danmarks Naturfredningsforening Kalundborg, jf. bilag 3. Administrationen har behandlet de indkomne høringssvar i bilag 4.

Sarah Lauritsen fra Miljøstyrelsens Vandforsyning omhandler en mulig indsigelse til Kommuneplantillægget, da det ikke fremgår, at der er taget hensyn til de statslige drikkevandsinteresser. Administrationen har været i dialog med Styrelsen og oplyst, at der er taget hensyn til drikkevandsinteresserne, idet administrationen vurderer, at det tekniske anlæg, som planerne giver mulighed for, ikke er en grundvandstruende virksomhed. Dog mangler der under kommuneplantillæggets redegørelse en beskrivelse af drikkevandsinteresserne, som er blevet indskrevet i det endelige kommuneplantillæg. Miljøstyrelsens Vandforsyning har oplyst, at dette er fyldestgørende, og de har dermed ikke indsigelser til kommuneplantillægget.

Midt- og Vestsjællands politi anfører, at man ikke har nogle bemærkninger til lokalplanforslaget og oplyser samtidig, at skilte- og afmærkningsplan skal sendes til samtykke hos politiet inden endelig udførsel.

Høringssvaret fra Danmarks Naturfredningsforening omhandler i hovedtræk nogle principper for planlægning, styring og placering af PtX-anlæg, bl.a. at anlæggene bør placeres i industriområder. Høringssvaret medfører ikke ændringer til planerne.

*Administrationen anbefaler*Administrationen vurderer, at de indkomne høringssvar ikke giver anledning til væsentlige ændringer i planforslagene.

Administrationen anbefaler en justering i forhold til, hvornår de to deklarationer om hhv. erstatningsfri flytning af anlægget samt erstatningsnatur skal endeligt tinglyses. I planforslagene står nævnt, at deklarationerne skal udarbejdes inden planernes endelige vedtagelse, men idet der ikke er handlepligt på en lokalplan, vurderes, at det er mere hensigtsmæssigt, at deklarationerne tinglyses som betingelse for ibrugtagning af ny bebyggelse. Dette er i øvrigt indskrevet i lokalplanens § 11 omhandlende forudsætninger for ibrugtagning af ny bebyggelse.

Administrationen anbefaler, at kommuneplantillægget, med tilføjelse af et afsnit om drikkevandsinteresser, samt lokalplanen, med justering af krav om deklarationerne, vedtages endeligt til offentlig bekendtgørelse.

## Økonomiske konsekvenser

Ingen.